Kristen Touborg (SF), 2007-01-23:
Spørgsmålet om dyretransporter er et spørgsmål, der efterhånden har optaget os i nogle år, og det er, som det tidligere er sagt her, jo også et spørgsmål, der er blevet mere og mere presserende.
Efterhånden som især svinetransporterne er mangedoblet, er det meget, meget nødvendigt, at vi har et fuldstændig klart sigte med, hvordan vi regulerer det; hvordan vi sikrer, at man kan give dyrene ordentlige forhold.
Jeg er sådan set enig med Socialdemokratiets ordfører i, at regeringspartierne har ført en trillebørspolitik, men det vil jeg så i øvrigt lade blive ved det, for vi skal se, om vi kan få noget fornuftigt ud af det, vi står midt i.
Det vil i hvert fald være SF’s udgangspunkt, at vi får det bedst mulige ud af de forhandlinger, vi er ved at arbejde med.
Jeg mener, at klippekortordningen kan blive svaret på de problemer, vi står med på det her område, men det kræver altså langt flere ressourcer afsat til området for at kontrollere dyretransporterne.
Det må være sådan, at der er en rimelig risiko for at blive opdaget, når man laver numre på det her område, for vi har jo set en række tilfælde, hvor det ikke hjælper ret meget at give bøder.
Jeg tror såmænd, at selv om man satte bøderne klækkeligt op, ville det nok ikke hjælpe så forfærdelig meget, for når det kun er hver 15. transport, der bliver kontrolleret, er risikoen for at blive opdaget ikke så voldsom stor, og dermed er risikoen for, at man ikke retter sig efter loven, jo overvældende stor.
Så vil jeg godt sige noget til den debat, der har været om antallet af klip.
Det er jo ikke regeringen, men arbejdsgruppen, der har lagt op til det, at der skal seks klip til, før man bliver fradømt sin autorisation.
Det er efter SF’s opfattelse alt, alt for meget.
Vi må så se, hvor det havner, men der skal ikke være tvivl om, at vi mener det, når vi siger, at der skal skrides ind.
Og når man kender konsekvenserne af det, vil erhvervslivet jo også kunne tage højde for det.
Men vi er ikke noget alt eller intet-parti, så vi må jo se, om der er nogle gode argumenter for at bringe antallet af klip en lille smule højere op end de tre, men de tre er vores udgangspunkt.
Jeg vil gerne spørge til specielt et område, som ministeren var inde på.
Når ministeren siger, at der er en regel om udsatte søer, nemlig at de ikke må udsættes for transport i over 8 timer, vil jeg sådan set meget gerne have ministeren til at redegøre for, hvordan man så sikrer det i realiteten.
Så vidt jeg ved, er der stadig væk ca. 150.000 udsatte søer, der bliver kørt til Tyskland.
Og da vi kun har to slagterier, der slagter søer i Danmark, kan jeg også se, at det må være lidt af et problem for søer, der kommer fra Lolland-Falster eller Sjælland.
Jeg synes faktisk, der er et problem i, at man ikke, så vidt jeg kan se det, skal have logbog for de her søer, fordi transporterne skal være på under 8 timer.
Så jeg vil meget gerne – enten her fra talerstolen eller efterfølgende – have en redegørelse for, hvordan man egentlig sikrer, at de her regler overholdes.
Umiddelbart synes jeg ikke, det ser ud, som om det nødvendigvis er nemt at gøre.
Jeg er i hvert fald ikke helt sikker på, at vi har fuldstændig styr på, om reglerne også bliver fulgt på det her område.
Det er faktisk helt seriøst ment, tror jeg, fra dem, der skriver det.
Jeg har et udmærket forslag til at sikre det.
Man kan bare dele lastvognen op i nogle flere celler, altså i nogle flere båse, så der ikke er så langt imellem, altså så grisene ikke kommer til at skride så langt.
Så af den grund mener jeg i al fald ikke man skal lade være med at sætte restriktioner ind.
Jeg vil godt lige til sidst have ministeren til at bekræfte, når hun kommer på talerstolen, at ministeren er enig i, at det med hensyn til det, der står i forslaget til vedtagelse om, at der skal foreligge et lovforslag i løbet af marts måned, er i Folketinget, man mener, ikke til høring m.v., men at det altså skal foreligge her inden udgangen af marts måned til behandling i Folketinget.